
	Izsludināšana: 04.06.2026. 15:47

	1.
	Noteikumu konsolidētā versija
1.10. nosacījumus un kārtību personas reģistrēšanai Pārstāvju muitā pakalpojumu sniedzēju reģistrā (turpmāk Reģistrs) un izslēgšanai no Reģistra, kā arī kārtību, kādā Reģistrā reģistrētā persona paziņo par izmaiņām apstākļos, kas bija par pamatu personas reģistrācijai Reģistrā;
 
	Priekšlikums (TM - 11.06.2026.)
Lūdzam precizēt noteikumu projekta 4. punktā izteikto 1.10. apakšpunktu atbilstoši likumprojekta "Grozījumi Muitas likumā" (Saeimas likumprojekta reģ. Nr. 1214/Lp14; turpmāk – likumprojekts) 12. pantā izteiktajam Muitas likuma 25.2 panta ceturtajā daļā noteiktajam pilnvarojumam Ministru kabinetam. Lūdzam atbilstoši precizēt arī noteikumu projekta anotāciju.

Informējam, ka atbilstoši Ministru kabineta 2009. gada 3. februāra noteikumu Nr. 108 "Normatīvo aktu projektu sagatavošanas noteikumi" 100. punktam Ministru kabineta noteikumu projekta pirmajā punktā secīgi raksta vārdus "noteikumi nosaka" un likumā noteikto pilnvarojumu Ministru kabinetam. Vēršam uzmanību, ka likumprojekta 12. pantā piedāvātā Muitas likuma 25.2 panta ceturtā daļa paredz pilnvarojumu Ministru kabinetam noteikt nosacījumus un kārtību personas reģistrēšanai Pārstāvju muitā pakalpojumu sniedzēju reģistrā (turpmāk – reģistrs) un izslēgšanai no reģistra, kā arī kārtību, kādā reģistrā reģistrētā persona paziņo par izmaiņām apstākļos, kas bija par pamatu tās reģistrācijai.
Piedāvātā redakcija
1.10.  nosacījumus un kārtību personas reģistrēšanai reģistrā un izslēgšanai no reģistra, kā arī kārtību, kādā reģistrā reģistrētā persona paziņo par izmaiņām apstākļos, kas bija par pamatu tās reģistrācijai;
 
	Ņemts vērā
-
	Noteikumu konsolidētā versija
1.10. nosacījumus un kārtību personas reģistrēšanai reģistrā un izslēgšanai no reģistra, kā arī kārtību, kādā reģistrā reģistrētā persona paziņo par izmaiņām apstākļos, kas bija par pamatu tās reģistrācijai;
 

	Izsludināšana: 07.04.2026. 21:18

	2.
	Noteikumu konsolidētā versija
 Izdoti saskaņā ar Muitas likuma
25. panta otrās daļas 1., 2. un 5. punktu un 25.2 panta ceturto un piekto daļu
	Iebildums (TM - 14.04.2026.)
Tieslietu ministrija uztur iepriekš izteikto iebildumu un aicina virzīt projektu saskaņošanai vienotajā tiesību aktu projektu izstrādes un saskaņošanas portālā pēc likumprojekta "Grozījumi Muitas likumā" (Saeimas likumprojekta reģ. Nr. 1214/Lp14) pieņemšanas Saeimā otrajā lasījumā.
Izziņas par saņemtajiem iebildumiem un priekšlikumiem 3. punktā skaidrots: "Tā kā MK noteikumu projekta 3., 4., 5., 24. un 25. punktu redakcijas saistītas ar likumprojekta "Grozījumi Muitas likumā" (Saeimas likumprojekta reģ. Nr. 1214/Lp14) 11. un 12. pantu, ir būtiski ar deleģējumiem saistītās MK noteikumu normas saskaņot iepriekš, lai nepieciešamības gadījumā ir iespēja paspēt precizējumus iesniegt uz likumprojekta 3. lasījumu". Vēršam uzmanību, ka Ministru kabineta noteikumi tiek sagatavoti atbilstoši likumā noteiktam pilnvarojumam, nevis otrādi. Attiecīgi, jau likumprojekta izstrādes stadijā ir jābūt skaidrībai par to, ko regulēs uz likuma pamata izdodamajā normatīvajā aktā, kā arī savlaicīgi jāizsver nākotnes regulējuma saturs (Valsts kanceleja. Normatīvo aktu projektu izstrādes rokasgrāmata, 2023. Pieejama: https://tai.mk.gov.lv/get/book/pdf. 41.-42. lpp.). 
Tieslietu ministrija konstatē, ka likumprojektam "Grozījumi Muitas likumā" (Saeimas likumprojekta reģ. Nr. 1214/Lp14) uz 2. lasījumu ir iesniegti finanšu ministra priekšlikumi, kas attiecas uz deleģējošo normu saturu. Ievērojot, ka šie priekšlikumi Saeimā vēl nav izskatīti un likumprojekts nav pieņemts Saeimā 2. lasījumā, nav iespējams izvērtēt projekta atbilstību Muitas likumā noteiktajam.
Piedāvātā redakcija
-
	Ņemts vērā
Likumprojekts "Grozījumi Muitas likumā" (Nr. 1214/Lp14) pieņemts Saeimā otrajā lasījumā 2026.gada 21.maijā.
	Noteikumu konsolidētā versija
 Izdoti saskaņā ar Muitas likuma
25. panta otrās daļas 1., 2. un 5. punktu un 25.2 panta ceturto un piekto daļu

	3.
	Noteikumu konsolidētā versija
74.51. persona atbilst regulas Nr. 952/2013 39. panta a) punkta prasībām;
 
	Iebildums (TM - 14.04.2026.)
Izziņas 9. punktā uz lūgumu sniegt skaidrojumu par noteikumu 74.5 punkta atbilstību Eiropas Parlamenta un Padomes 2013. gada 9. oktobra Regulas (ES) Nr. 952/2013, ar ko izveido Savienības Muitas kodeksu (turpmāk – regula Nr. 952/2013) 18. panta 3. punktam citastarp sniegts šāds skaidrojums: "Regulas Nr. 952/2013 18. panta 3. punkta otrais teikums nosaka kritērijus personai, kura sniedz pakalpojumus citā dalībvalstī (ne tajā, kurā tā reģistrēta) un attiecīgi tas nav šo noteikumu regulējuma priekšmets." Vienlaikus lūdzam izvērtēt un izvērstāk pamatot minēto apgalvojumu, ņemot vērā projektā ietvertās normas (piemēram, noteikumu 74.6 punkts: "Šo noteikumu 74.5 punktā minētie nosacījumi ir izpildīti, ja pārstāvja muitā pakalpojumu sniedzējs ir atzītā uzņēmēja, atzītā nosūtītāja, atzītā saņēmēja, vispārējā galvojuma atļaujas turētājs, vai ir tiesīgs sniegt pārstāvja muitā pakalpojumus saskaņā ar tiesību aktiem, kādi noteikti Eiropas Savienības dalībvalstī, kurā pārstāvja muitā pakalpojumu sniedzējs ir reģistrēts." un noteikumu 74.7 6. apakšpunkts). Kā arī atkārtoti lūdzam anotācijā sniegt pamatojumu par konkrēto projekta 25. punktā minēto kritēriju atbilstību Eiropas Savienības tiesību aktiem, kā arī skaidrojumu par to, vai minētie kritēriji ir mazāk stingri, nekā iepriekš norādītajā regulas 39. panta "b" līdz "d" apakšpunktā izklāstītie kritēriji. Vēršam uzmanību, ka skaidrojums anotācijā šobrīd nav ietverts. Ja attiecīgu skaidrojumu nav iespējams sniegt, atkārtoti aicinām projekta 25. punktā minētos kritērijus aizstāt ar atsauci uz izņēmumu, kas minēts regulas 18. panta 3. punkta otrajā teikumā.
Izziņā arī minēts, ka noteikumu 74.5 2. apakšpunktā ietvertais kritērijs ir "stingrāks attiecībā uz nodokļu veidiem – saskaņā ar regulas Nr. 952/2023 39. panta “c” punktu vērā ir ņemams tikai nodoklis, ko iekasē preču ievešanas vai izvešanas brīdī vai saistībā ar preču ievešanu un izvešanu". Lūdzam izvērtēt un skaidrot, vai šāda kritērija noteikšana ir atbilstoša regulas Nr. 952/2013 18. panta 3. punktam.
Piedāvātā redakcija
-
	Ņemts vērā
Anotācijā iekļauts skaidrojums par kritēriju atbilstību Eiropas Savienības tiesību aktiem, kā arī skaidrojums par to, vai minētie kritēriji ir mazāk stingri, nekā iepriekš norādītajā regulas 39. panta "b" līdz "d" apakšpunktā izklāstītie kritēriji.

Regulas Nr. 952/2013 18. panta 3. punkts paredz, ka dalībvalstis saskaņā ar Savienības tiesību aktiem var paredzēt nosacījumus, ar kādiem pārstāvis muitā var sniegt pakalpojumus dalībvalstī, kurā tas veic uzņēmējdarbību. Tomēr, neskarot to, ka attiecīgā dalībvalsts var piemērot mazāk stingrus kritērijus, pārstāvis muitā, kurš atbilst 39. panta a) līdz d) apakšpunktā izklāstītajiem kritērijiem, ir tiesīgs šādus pakalpojumus sniegt dalībvalstī, kas nav dalībvalsts, kurā tas veic uzņēmējdarbību.

Līdz ar to regulas Nr. 952/2013 18. panta 3. punkts ietver skaidru nošķīrumu starp nacionālo regulējumu (attiecināmu uz dalībvalstī reģistrētiem pārstāvjiem muitā) un Savienības līmeņa regulējumu, kas tiek piemērots tieši. Tas nozīmē, ka, neskatoties uz to, kādi kritēriji būs noteikti nacionālajā regulējumā, citā dalībvalstī reģistrēts pārstāvis būs tiesīgs tikt iekļauts Reģistrā, ja tas atbildīs regulas Nr. 952/2013 39. panta a) līdz d) apakšpunktā noteiktajiem nosacījumiem, šajā gadījumā regulas norma tiks piemērota tieši.

Noteikumu 74.5 punktā ietvertie kritēriji attiecas uz Latvijā reģistrētu pārstāvju muitā iekļaušanu Reģistrā un ir noteikti, pamatojoties uz regulas Nr. 952/2013 18. panta 3. punkta pirmajā teikumā ietverto dalībvalstu kompetenci paredzēt attiecīgus nosacījumus savā dalībvalstī reģistrētām personām.
Vienlaikus noteikumu 74.5 punktā paredzētie kritēriji neierobežo un neizslēdz regulas Nr. 952/2013 18. panta 3. punkta otrā teikuma tiešu piemērošanu attiecībā uz citā dalībvalstī reģistrētām personām.
Tādējādi, noteikumu 74.5 punktā ietvertais regulējums ir piemērojams apjomā, kādu pieļauj regulas Nr. 952/2013 18. panta 3. punkta pirmais teikums.

Regulas Nr. 952/2013 39. panta a) apakšpunkts paredz, ka personai nav tiesību aktu muitas jomā un nodokļu noteikumu nopietnu vai atkārtotu pārkāpumu, tostarp nav smagu noziedzīgu nodarījumu, kas saistīti ar pieteikuma iesniedzēja saimniecisko darbību.
Noteikumu projektā iekļautais nosacījums prasa personas atbilstību regulas Nr. 952/2013 39. panta a) apakšpunkta prasībām.
Noteikumu projektā iekļautais nosacījums attiecībā uz pārkāpumiem ir identisks regulā Nr. 952/2013 iekļautajam nosacījumam.

Regulas Nr. 952/2013 39. panta b) apakšpunkts paredz, ka pieteikuma iesniedzējs ir demonstrējis augsta līmeņa kontroli pār savām darbībām un preču plūsmu, izmantojot komerciālās un, attiecīgos gadījumos, pārvadājumu uzskaites pārvaldības sistēmu, kas ļauj veikt pienācīgu muitas kontroli.
Noteikumu projektā šāds kritērijs, lai personu iekļautu Reģistrā, tiešā veidā nav iekļauts, jo personas iekļaušanai Reģistrā ir pietiekami, ka personai nav sodāmība, nav parādu un ir atbilstoša kvalifikācija. Turklāt jāņem vērā, ka regulas Nr. 952/2013 39. panta a) līdz d) punktā minētie kritēriji pamatā attiecas uz atzītā uzņēmēja statusa piešķiršanu.

Regulas Nr. 952/2013 39. panta c) apakšpunkts paredz finansiālu maksātspēju, ko uzskata par pierādītu tad, ja pieteikuma iesniedzējam ir labs finansiālais stāvoklis, kas ir pietiekams, lai pildītu saistības, ņemot vērā attiecīgā darījumdarbības veida specifiku.
Noteikumu projektā iekļautais nosacījums paredz, ka personai nav nodokļu parāda, kas pārsniedz 150 euro, izņemot gadījumus, kad attiecīgo nodokļu maksājumu samaksas termiņi nodokļus reglamentējošos normatīvajos aktos noteiktajā kārtībā ir pagarināti, sadalīti termiņos, atlikti vai atkārtoti sadalīti termiņos vai attiecībā uz kuriem ir noslēgts vienošanās līgums, vai pieņemts lēmums par nokavēto nodokļa maksājumu labprātīgu izpildi un persona pilda minētās nodokļa parāda saistības.

Noteikumu projektā paredzētais nodokļu parāda kritērijs attiecas uz Latvijā reģistrētiem pārstāvjiem muitā un kalpo kā administratīvs un proporcionāls rādītājs personas spējai izpildīt savas finansiālās saistības, vienlaikus paredzot  izņēmumus gadījumos, kad nodokļu parāds tiek apmaksāts saskaņā ar kompetentās iestādes pieņemtiem lēmumiem.

Regulas Nr. 952/2013 39. panta d) apakšpunkts  paredz praktiskus kompetences vai profesionālās kvalifikācijas standartus, kas tieši saistīti ar veikto darbību.
Noteikumu projektā iekļautais nosacījums – ir iegūts diploms par profesionālo augstāko izglītību ar iegūtu profesionālo kvalifikāciju muitas jomā vai apliecība par profesionālās pilnveides izglītības apguvi muitas jomā, vai pierādīta vismaz trīs gadu praktiskā darba pieredze muitas jautājumos.
 
Noteikumu projektā iekļautais nosacījums attiecībā uz kvalifikāciju ir identisks regulā Nr. 952/2013 iekļautajam nosacījumam, ievērojot Muitas likuma 25.1 pantā minēto, ka atbilstību regulas Nr. 952/2013 39. panta "d" punktā noteiktajiem profesionālās kvalifikācijas standartiem apliecina diploms par profesionālo augstāko izglītību ar iegūtu profesionālo kvalifikāciju muitas jomā vai apliecība par profesionālās pilnveides izglītības apguvi muitas jomā.

Izvērtējot minētos aspektus, secināms, ka nacionālais regulējums nebūs stingrāks kā regulas Nr. 952/2013 18. panta 3. punktā minētais. Līdz ar to pārstāvis muitā, kurš atbildīs regulā Nr. 952/2013 18. panta 3. punktā minētajiem kritērijiem, būs tiesīgs sniegt pakalpojumus dalībvalstī, kas nebūs dalībvalsts, kurā tas veic uzņēmējdarbību.

Noteikumu 74.6 punktā paredzēts, ka noteikumu 74.5 punktā minētie nosacījumi ir izpildīti, ja pārstāvja muitā pakalpojumu sniedzējs ir atzītā uzņēmēja, atzītā nosūtītāja, atzītā saņēmēja, vispārējā galvojuma atļaujas turētājs, vai ir tiesīgs sniegt pārstāvja muitā pakalpojumus saskaņā ar tiesību aktiem, kādi noteikti Eiropas Savienības dalībvalstī, kurā pārstāvja muitā pakalpojumu sniedzējs ir reģistrēts.

Ja pārstāvja muitā pakalpojumu sniedzējs ir atzītā uzņēmēja, atzītā nosūtītāja, atzītā saņēmēja, vispārējā galvojuma atļaujas turētājs, tas nozīmē, ka viņš jau atbilst minētajiem kritērijiem (nav parādu, nav sodāmība un ir atbilstoša kvalifikācija).
Savukārt, ja pārstāvja muitā pakalpojumu sniedzējs ir tiesīgs sniegt pārstāvja muitā pakalpojumus saskaņā ar tiesību aktiem, kādi noteikti tajā Eiropas Savienības dalībvalstī, kurā pārstāvja muitā pakalpojumu sniedzējs ir reģistrēts, uzskatāms, ka viņš jau atbilst noteiktiem kritērijiem un nav pamata to apšaubīt. Minētais darbojas kā atzīšanas un administratīvās vienkāršošanas mehānisms, kas balstās uz savstarpējās uzticēšanās principu un nepieļauj prasību atkārtotu pārbaudi gadījumos, kad kompetenta iestāde citā dalībvalstī jau ir izvērtējusi personas atbilstību attiecīgajiem kritērijiem.

Tieslietu ministrija aicina izvērtēt, vai kritēriju noteikšana ir atbilstoša regulas Nr.  952/2013 18.  panta 3.  punktam. Finanšu ministrijas  ieskatā tas ir atbilstoši, jo regulas Nr.  952/2013 18.  panta 3.  punkts ļauj dalībvalstīm paredzēt nosacījumus, ar kādiem pārstāvis muitā sniedz pārstāvības pakalpojumus dalībvalstī, kurā tas ir reģistrēts. Tātad norma attiecas uz Latvijā reģistrētiem pārstāvības pakalpojumu sniedzējiem. Vienlaikus, atbilstoši regulas nosacījumiem, citā dalībvalstī reģistrēts pārstāvības pakalpojuma sniedzējs varēs tikt iekļauts Reģistrā,  ja tas atbildīs regulas Nr. 952/2013 39. panta a) līdz d) apakšpunktā minētajiem nosacījumiem.
	Noteikumu konsolidētā versija
74.51. persona atbilst regulas Nr. 952/2013 39. panta a) punkta prasībām;
 

	4.
	Noteikumu konsolidētā versija
74.74.3. ir iegūts diploms par profesionālo augstāko izglītību ar iegūtu profesionālo kvalifikāciju muitas jomā vai apliecība par profesionālās pilnveides izglītības apguvi muitas jomā, vai pierādīta vismaz trīs gadu praktiskā darba pieredze muitas jautājumos.
 
	Iebildums (TM - 14.04.2026.)
Lūdzam precizēt projekta 25. punktā piedāvāto noteikumu 74.74.3. apakšpunktu un projekta 25. punktā piedāvāto noteikumu 74.8 punktu atbilstoši Profesionālās izglītības likumā noteiktajiem profesionālās izglītības ieguves veidiem un to ieguvi apliecinošiem dokumentiem.
Projekta 25. punktā piedāvātais noteikumu 74.74.3. apakšpunkts noteic, ka persona iesniegumā par reģistrāciju reģistrā, cita starpā, apliecina, ka ir ieguvusi diplomu par profesionālo augstāko izglītību ar iegūtu profesionālo kvalifikāciju muitas jomā vai apliecību par profesionālās pilnveides izglītības apguvi muitas jomā. Projekta 25. punktā piedāvātais noteikumu 74.8 punkts noteic, ka persona minētajam iesniegumam pievieno profesionālo kvalifikāciju apliecinošus dokumentus.
Vēršam uzmanību, ka atbilstoši Profesionālās izglītības likuma 6. panta otrajai daļai valsts atzīti profesionālo kvalifikāciju apliecinoši dokumenti ir profesionālās kvalifikācijas apliecība un apliecība par profesionālās kvalifikācijas daļas apguvi. Savukārt profesionālās pilnveides un profesionālās ievirzes izglītību atbilstoši šā panta trešajai daļai apliecina apliecība par profesionālās pilnveides izglītības apguvi un apliecība par profesionālās ievirzes izglītības apguvi. Atbilstoši Profesionālās izglītības likuma 6. panta pirmās daļas 4. punktam diploms apliecina apgūtu īsā cikla profesionālo augstāko izglītību, nevis profesionālo augstāko izglītību ar iegūtu profesionālo kvalifikāciju.
Piedāvātā redakcija
-
	Nav ņemts vērā
Atbilstoši Muitas likuma 25.1  pantam par profesionālo kvalifikāciju apliecinošiem dokumentiem muitas jomā, atbilstību regulas Nr.  952/2013  39. panta "d" punktā un regulas 2015/2447 27. panta 1. punkta "b" apakšpunkta "ii" punktā noteiktajiem profesionālās kvalifikācijas standartiem apliecina diploms par profesionālo augstāko izglītību ar iegūtu profesionālo kvalifikāciju muitas jomā vai apliecība par profesionālās pilnveides izglītības apguvi muitas jomā.

Līdz ar to arī noteikumu projektā paredzēts, ka persona iesniegumā apliecina, ka tā ieguvusi diplomu par profesionālo augstāko izglītību ar iegūtu profesionālo kvalifikāciju muitas jomā vai apliecība par profesionālās pilnveides izglītības apguvi muitas jomā.
Terminoloģija atbilst Muitas likuma 25.1  pantā noteiktajam.
	Noteikumu konsolidētā versija
74.74.3. ir iegūts diploms par profesionālo augstāko izglītību ar iegūtu profesionālo kvalifikāciju muitas jomā vai apliecība par profesionālās pilnveides izglītības apguvi muitas jomā, vai pierādīta vismaz trīs gadu praktiskā darba pieredze muitas jautājumos.
 

	5.
	Noteikumu konsolidētā versija
74.75. norāda vai persona ir atzītā uzņēmēja, atzītā nosūtītāja, atzītā saņēmēja, vai vispārējā galvojuma atļaujas turētāja;

 
	Iebildums (TM - 14.04.2026.)
Lūdzam svītrot Noteikumu Nr. 499 25. punktā piedāvāto 74.75. apakšpunktu.

Vēršam uzmanību, ka atbilstoši Noteikumu Nr. 499 27. un 36. punktam lēmumu par atzītā nosūtītāja, atzītā saņēmēja un atzītā uzņēmēja atļaujas izsniegšanu, kā arī atbilstoši Ministru kabineta 2018. gada 13. februāra noteikumu Nr. 86 "Muitas maksājumu parāda galvojumu un avansa iemaksu administrēšanas noteikumi" 62. punktam lēmumu par atzītā uzņēmēja atļaujas izsniegšanu pieņem Valsts ieņēmumu dienests (turpmāk – dienests). Administratīvā procesa likuma 59. panta pirmā daļa noteic, ka pēc administratīvās lietas ierosināšanas iestāde iegūst informāciju, kas saskaņā ar normatīvajiem aktiem ir nepieciešama, lai pieņemtu attiecīgo lēmumu. Ievērojot, ka informācija par personai izsniegtajām atļaujām jau ir dienesta rīcībā, nav pieļaujams  noteikt pienākumu personai šo informāciju norādīt savā iesniegumā.
 
Piedāvātā redakcija
-
	Ņemts vērā
Norma precizēta paredzot, ka persona norāda, ka ir atzītā uzņēmēja, atzītā nosūtītāja, atzītā saņēmēja, vai vispārējā galvojuma atļaujas turētāja, ja attiecīgā atļauja personai izsniegta citā Eiropas Savienības dalībvalstī.

VID rīcībā ir tikai tā informācija par personām izsniegtajām atļaujām, kuras izsniedzis VID. 
Tomēr saskaņā ar Muitas likuma 25.2 pantā noteikto pārstāvības pakalpojumus muitā Latvijā var sniegt tikai tās personas, kuras ir reģistrētas reģistrā. Tas nozīmē, ka jebkurai personai, t.sk. citā dalībvalstī reģistrētai personai, kura vēlas sniegt pārstāvības pakalpojumus Latvijā, ir jābūt reģistrētai minētajā reģistrā.
Lai personu reģistrētu reģistrā, tai jāatbilst noteikumu 74.5 punktā noteiktajiem nosacījumiem. Savukārt noteikumu 74.6 punktā ir noteikti gadījumi, kuros šie nosacījumi uzskatāmi par izpildītiem, t.sk., ja persona ir atzītais uzņēmējs, atzītais nosūtītājs, atzītais saņēmējs, vispārējā galvojuma atļaujas turētājs.
Lai VID varētu izvērtēt atbilstību noteikumu 74.6 punktam, VID rīcībā ir jābūt informācijai par personai piešķirtajām atļaujām. Tā kā VID rīcībā ir informācija tikai par Latvijā piešķirtajām atļaujām (atzītais nosūtītājs, atzītais saņēmējs, vispārējā galvojuma atļaujas turētājs), pieteikumā ir jāparedz pienākums norādīt informāciju par personai izsniegtajām atļaujām citās dalībvalstīs.
Ja VID rīcībā nav informācijas par personai piešķirtajām atļaujām citā dalībvalstī, nav iespējams objektīvi izvērtēt atbilstību noteikumu 74.6 punktā noteiktajiem gadījumiem, līdz ar to minētā norma attiecībā uz citās dalībvalstīs reģistrētām personām faktiski nebūtu piemērojama.
Vienlaikus šāda informācijas sniegšanas prasība nerada personai nesamērīgu administratīvo slogu, jo netiek prasīta jaunu atļauju saņemšana vai atkārtota atbilstības izvērtēšana, bet gan tikai informācijas sniegšana par jau piešķirtu statusu vai atļauju, lai VID varētu veikt normatīvajos aktos paredzēto reģistrāciju un lēmuma pieņemšanu.
 
	Noteikumu konsolidētā versija
74.75. vai persona ir atzītā uzņēmēja, atzītā nosūtītāja, atzītā saņēmēja, vai vispārējā galvojuma atļaujas turētāja, ja attiecīgā atļauja personai izsniegta citā Eiropas Savienības dalībvalstī;

 

	6.
	Noteikumu konsolidētā versija
74.2 Valsts ieņēmumu dienests pēc regulas Nr. 2023/956 5.panta 1.punktā  minētā iesnieguma saņemšanas izvērtē personas atbilstību regulas Nr. 2023/956 17. pantā noteiktajiem kritērijiem un pieņem lēmumu piešķirt atzītā OIM deklarētāja statusu vai pieņem lēmumu par atteikumu piešķirt atzītā OIM deklarētāja statusu. 


 
	Priekšlikums (TM - 14.04.2026.)
Attiecībā uz izziņas 8. punktā minēto iebildumu un sniegto skaidrojumu uz lūgumu pārskatīt un precizēt projektu, nedublējot Eiropas Parlamenta un Padomes 2023. gada 10. maija Regulas (ES) 2023/956, ar ko izveido oglekļa ievedkorekcijas mehānismu, prasības, tostarp 17. panta 1. punkta pirmo teikumu, atkārtoti aicinām izvērtēt, vai tiešām noteikumu 74.2 punktā (projekta 24. punkts) pēc būtības netiek daļēji dublētas minētajā regulas vienībā ietvertā tiesību norma ("[j]a atzīšanas pieteikums ir iesniegts saskaņā ar 5. pantu, tās dalībvalsts kompetentā iestāde, kurā pieteikuma iesniedzējs ir iedibināts, piešķir atzītā OIM deklarētāja statusu, ja ir izpildīti šā panta 2. punktā izklāstītie kritēriji"). Atgādinām, ka saskaņā ar minētās regulas 11. pantu katra dalībvalsts izraugās kompetento iestādi šajā regulā noteikto funkciju un pienākumu veikšanai, informē par to Komisiju un nodrošina, ka kompetentajai iestādei ir visas pilnvaras, kas nepieciešamas minēto funkciju un pienākumu veikšanai, tomēr no minētā neizriet, ka projektā jāpārraksta norādītās regulas prasības, bet gan jānoteic kompetentā iestāde, ja tas jau nav izdarīts likumprojektā, un jāparedz tās pilnvaras, ko iespēju robežās nepieciešams veikt, izdarot atsauces uz konkrētajām minētās regulas vienībām, lai izvairītos no regulas prasību interpretēšanas. Attiecīgi aicinām izvērtēt un precizēt projektu vai sniegt skaidrojumu, ja tas nav nepieciešams.
Piedāvātā redakcija
-
	Ņemts vērā
Sniedzam skaidrojumu par to, kāpēc nav nepieciešami precizējumi noteikumu projektā.

Muitas likuma 25. panta otrās daļas 5. punkts deleģē MK noteikt nosacījumus un kārtību, kādā piešķir, groza un atsauc atzītā OIM deklarētāja statusu.

Regulas Nr. 2023/956 17. panta 1. punkts paredz, ka, ja atzīšanas pieteikums ir iesniegts saskaņā ar 5. pantu, tās dalībvalsts kompetentā iestāde, kurā pieteikuma iesniedzējs ir iedibināts, piešķir atzītā OIM deklarētāja statusu, ja ir izpildīti šā panta 2. punktā izklāstītie kritēriji.
MK noteikumu 74.2  punkts paredz, ka VID pēc  regulas Nr.  2023/956 5. panta 1. punktā  minētā iesnieguma saņemšanas izvērtē personas atbilstību regulas Nr.  2023/956 17. pantā noteiktajiem kritērijiem un pieņem lēmumu piešķirt atzītā OIM deklarētāja statusu vai pieņem lēmumu par atteikumu piešķirt atzītā OIM deklarētāja statusu, tādejādi tiek noteikta kārtība, kā VID izpilda regulas Nr. 2023/956 5. pantā noteiktā atzītā OIM statusa piešķiršana – pieņemot lēmumu par piešķiršanu vai lēmumu par atteikumu piešķirt attiecīgo statusu.

Minētā norma izpilda Muitas likumā doto deleģējumu MK noteikt nosacījumus un kārtību, kādā VID piešķir atzītā OIM deklarētāja statusu, proti, pēc personas atbilstības regulas Nr.  2023/956 17. pantā noteiktajiem kritērijiem izvērtēšanas pieņem attiecīgu lēmumu. Ņemot vērā minētos apsvērumus, Finanšu ministrijas ieskatā netiek dublētas Regulas Nr. 2023/956 17. panta 1.  punkta normas, jo noteikumu projekta norma nevis atkārto vai pārformulē regulas prasības, bet gan konkretizē procedūru, kā VID kā kompetentā iestāde īsteno regulā noteikto pienākumu Latvijas administratīvo tiesību ietvarā – pieņemot administratīvo aktu par statusa piešķiršanu vai atteikumu. Norma izpilda Muitas likumā doto deleģējumu noteikt statusa piešķiršanas kārtību, neietverot regulas interpretējošu vai paplašinošu regulējumu un ievērojot atsauces uz konkrētām regulas vienībām.
 
	Noteikumu konsolidētā versija
74.2 Valsts ieņēmumu dienests pēc regulas Nr. 2023/956 5.panta 1.punktā  minētā iesnieguma saņemšanas izvērtē personas atbilstību regulas Nr. 2023/956 17. pantā noteiktajiem kritērijiem un pieņem lēmumu piešķirt atzītā OIM deklarētāja statusu vai pieņem lēmumu par atteikumu piešķirt atzītā OIM deklarētāja statusu. 


 

	7.
	Noteikumu konsolidētā versija
74.3 Šo noteikumu 74.2 punktā minētā statusa turētājs par visām izmaiņām regulas Nr. 2023/956 5.panta 1.punktā minētajā iesniegumā norādītajās ziņās, izmantojot šo noteikumu 3.3 punktā minēto sistēmu, informē Valsts ieņēmumu dienestu piecu darbdienu laikā no izmaiņu rašanās dienas. Ja nepieciešams, Valsts ieņēmumu dienests izdara grozījumus atzītā OIM deklarētāja statusā.
 
	Priekšlikums (SAM - 14.04.2026.)
Lūdzam precizēt noteikumu projekta 74.3 punktu, kas nodrošina Regulas (ES) 2023/956 5. panta 7. punkta prasību ieviešanu, nosakot atzītā OIM deklarētāja pienākumu informēt Valsts ieņēmumu dienestu par izmaiņām piecu darbdienu laikā. Anotācijā ir norādīts, ka dalībvalsts izmanto ES tiesību aktā paredzēto rīcības brīvību attiecībā uz paziņošanas kārtības konkretizēšanu. Vienlaikus vēršam uzmanību, ka Regulas (ES) 2023/956 5. panta 7. punktā ir noteikts pienākums informēt kompetento iestādi “nekavējoties”.
Lai pilnīgāk nodrošinātu regulas prasības pārņemšanu un vienlaikus nodrošinātu regulējuma skaidrību, lūdzam noteikumu projektā paredzēt, ka informācija sniedzama nekavējoties, bet ne vēlāk kā piecu darbdienu laikā.
Piedāvātā redakcija
74.3 Šo noteikumu 74.2 punktā minētā statusa turētājs par visām izmaiņām regulas Nr. 2023/956 5.panta 1.punktā minētajā iesniegumā norādītajās ziņās, izmantojot šo noteikumu 3.3 punktā minēto sistēmu, nekavējoties, bet ne vēlāk kā piecu darbdienu laikā no izmaiņu rašanās dienas, informē Valsts ieņēmumu dienestu. Ja nepieciešams, Valsts ieņēmumu dienests izdara grozījumus atzītā OIM deklarētāja statusā.
	Ņemts vērā
-
	Noteikumu konsolidētā versija
74.3 Šo noteikumu 74.2 punktā minētā statusa turētājs par visām izmaiņām regulas Nr. 2023/956 5.panta 1.punktā minētajā iesniegumā norādītajās ziņās, izmantojot šo noteikumu 3.3 punktā minēto sistēmu, nekavējoties, bet ne vēlāk kā  piecu darbdienu laikā no izmaiņu rašanās dienas, informē Valsts ieņēmumu dienestu. Ja nepieciešams, Valsts ieņēmumu dienests izdara grozījumus atzītā OIM deklarētāja statusā.
 

	8.
	Noteikumu konsolidētā versija
74.7 Persona reģistrācijai Reģistrā iesniedz Valsts ieņēmumu dienestam iesniegumu, izmantojot Valsts ieņēmumu dienesta elektroniskās deklarēšanas sistēmu (EDS). Iesniegumā norāda:
	Priekšlikums (TM - 14.04.2026.)
Aicinām salāgot projekta 25. punktā ietvertā noteikumu 74.7 punkta ievaddaļu ar apakšpunktiem (sk., piemēram, 74.7 4. apakšpunktu, kas kopā ar ievaddaļu veido neloģisku teikumu).
Piedāvātā redakcija
-
	Ņemts vērā
-
	Noteikumu konsolidētā versija
74.7 Persona reģistrācijai Reģistrā iesniedz Valsts ieņēmumu dienestam iesniegumu, izmantojot Valsts ieņēmumu dienesta elektroniskās deklarēšanas sistēmu (EDS). Iesniegumā norāda:

	Izsludināšana: 30.01.2026. 16:04

	9.
	Anotācija (ex-ante)
1.3. Pašreizējā situācija, problēmas un risinājumi
	Iebildums (TM - 13.02.2026.)
Lūdzam precizēt noteikumu projekta anotācijas 1.3. sadaļas 7. punkta par noteikumu projekta 16. punktu astoto rindkopu atbilstoši Ministru kabineta 2017. gada 22. augusta noteikumu Nr. 499 "Muitas atļauju noteikumi" (turpmāk - Noteikumi Nr. 499) 1.3. apakšpunktam un Administratīvā procesa likumā lietotajai terminoloģijai.
Vēršam uzmanību, ka atbilstoši Noteikumu Nr. 449 1.3. apakšpunktam šie noteikumi nosaka kārtību, kādā izsniedz, groza, aptur, atjauno, atceļ un anulē atļauju izmantot atzītā nosūtītāja statusu un atļauju izmantot atzītā saņēmēja statusu un neparedz minēto atļauju atsaukšanu. Turklāt arī Administratīvā procesa likums neparedz administratīvā akta (atļaujas) atsaukšanu.
Piedāvātā redakcija
-
	Ņemts vērā
Precizēta noteikumu projekta anotācija.
Valsts ieņēmumu dienestam ir tiesības apturēt vai atcelt atļauju, ja tiek konstatēts, ka atļaujas turētājs neizpilda kādu no tās turēšanai noteiktajiem kritērijiem.
 
	Anotācija (ex-ante)
1.3. Pašreizējā situācija, problēmas un risinājumi

	10.
	Anotācija (ex-ante)
2. Tiesību akta projekta ietekmējamās sabiedrības grupas, ietekme uz tautsaimniecības attīstību un administratīvo slogu
	Iebildums (VK - 11.02.2026.)
Noteikumu projekta anotācijā ir sniegts kvalitatīvs skaidrojums par jauno pienākumu – iesnieguma aizpildīšanu un iesniegšanu EDS, lai persona tiktu reģistrēta Reģistrā, kā arī norādīts pieņēmums, ka iesnieguma sagatavošana aizņem aptuveni 15 minūtes un pienākums izpildāms vienu reizi. Vienlaikus ir secināts, ka administratīvā sloga ietekme vērtējama kā nebūtiska, tādēļ monetārs novērtējums nav veikts. Vēršam uzmanību, ka šāda pieeja neatbilst Ministru kabineta 2021. gada 7. septembra noteikumu Nr. 617 “Tiesību akta projekta sākotnējās ietekmes izvērtēšanas kārtība” (turpmāk - noteikumi Nr. 617) prasībām.
 
Noteikumu Nr. 617 16. punkts paredz, ka administratīvo izmaksu monetārs novērtējums ir veicams gadījumos, kad administratīvās izmaksas sasniedz vismaz vienu euro. Tas nozīmē, ka pat neliels laika patēriņš, kas reizināts ar mērķa grupas skaitu un darba samaksas likmi, rada aprēķināmas administratīvās izmaksas, kuras ir jāatspoguļo anotācijā.
Fakts, ka iesniegums jāiesniedz tikai vienu reizi, vai ka darba grupas dalībnieki nesaskata būtiskus šķēršļus, neaizstāj pienākumu veikt aprēķinu. Administratīvā sloga izvērtējums balstās metodikā un kvantitatīvā pieejā, nevis subjektīvā uztverē.
 
Noteikumu projekta 6., 7., 13., 14., 16., 18., 19. un 20.–22. punktos tiek mainīts informācijas sniegšanas pienākumu veids vai apjoms, kā arī noteikti jauni vai svītroti informācijas sniegšanas pienākumi, līdz ar to, lūdzam veikt administratīvā sloga vērtējumu un atbilstoši tam veikt administratīvo izmaksu monetāru novērtējumu, tostarp vērtējot, kur veidojas sloga samazinājums valsts iestādei un atbilstoši aizpildot anotācijas 7.sadaļu.
 
Tiesību akta projektiem ir jāvērtē ietekme uz administratīvo slogu un apstiprinoša rezultāta gadījumā jāveic administratīvo izmaksu monetārs novērtējums, saskaņā ar Ministru kabineta 2021. gada 7. septembra noteikumu Nr. 617 “Tiesību akta projekta sākotnējās ietekmes izvērtēšanas kārtība” 15. punktu.
Savukārt saskaņā ar vadlīnijās “Vadlīnijās tiesību akta sākotnējās ietekmes novērtēšanai un novērtējuma ziņojuma sagatavošanai vienotajā TAP portālā” noteikto, ja tiesību akta projekts paredz grozījumus jau esošajā tiesību aktā un šie grozījumi skar tikai daļu no tām informācijas sniegšanas prasībām vai atbilstības izmaksām, ko nosaka spēkā esošais regulējums, tad ar aprēķinu palīdzību jānoskaidro administratīvo izmaksu izmaiņas – starpība starp esošā un plānotā regulējuma administratīvajām izmaksām.
Lai veiktu administratīvo izmaksu monetāru novērtējumu ir nepieciešams izprast informācijas sniegšanas metodi un veicamās darbības, proti, kā tieši informācija ir sagatavojama un sniedzama (iesnieguma sagatavošanas laiks, papildus iegūstamās informācijas metodes, iesnieguma nosūtīšana - e-pasts, sistēma, vēstule u.c.), pēc kā ir jānoskaidro noteikumos Nr. 617 iekļautās formulas parametru vērtības. 

Lai vienkāršāk būtu veikt aprēķinu, Valsts kanceleja aicina izmantot Vadlīnijās tiesību akta sākotnējās ietekmes novērtēšanai un novērtējuma ziņojuma sagatavošanai vienotajā TAP portālā (pieejamas Ministru kabineta tīmekļvietnē - https://www.mk.gov.lv/lv/media/16905/download?attachment) 22.-25.lp ietvertos norādījumus administratīvo izmaksu monetārā novērtējuma veikšanai. 

Aprēķinu veikšanai lūdzam izmantot paplašināto standarta izmaksu modeli. Metodiskie materiāli aprēķinu veikšanai pieejami šeit: Metodiskās rokasgrāmatas un apmācības | Ministru kabinets (mk.gov.lv).
Piedāvātā redakcija
-
	Ņemts vērā
Papildināta anotācijas 2.sadaļa un 7.sadaļa.

Papildus izvērtēts, ka attiecībā uz atsevišķiem Valsts kancelejs iebildumā minētajiem noteikumu projekta punktiem, administratīvo izmaksu novērtējums nav veicams, jo noteikumu projekta normas nesatur informācijas sniegšanas pienākumu.

(1) Ar noteikumu projekta 6.punktu MK noteikumu 3.2 punkts pēc būtības netiek mainīts. No punkta tiek izslēgta atsauce uz Savienības tranzīta procedūras izmantošanai attiecībā uz precēm, kuras pārvadā pa jūru vai gaisu, minētais nerada informācijas sniegšanas pienākumu, līdz ar to administratīvās izmaksas neveidojas.

Papildus ar noteikumu projekta 6.punktu MK noteikumu 3.2 punktā svītrota atsauce uz to, ka dokumentus VID iesniedz papīra formā vai elektroniska dokumenta veidā. Minētais precizējums nepieciešams, lai norma atbilstu Muitas likuma 13.panta pirmajā daļā noteiktajam, ka dokumentus un informāciju (turpmāk — dokumenti), kas nav jāiesniedz Eiropas Komisijas centrālajās muitas informācijas sistēmās, iesniedz Valsts ieņēmumu dienesta elektroniskās deklarēšanas sistēmā.  
Muitas jomā dokumentu iesniegšana papīra formā vairs netiek izmantota, jo ar muitas jomu saistītā dokumentu aprite Latvijā tiek veikta elektroniski, izmantojot VID Elektroniskās deklarēšanas sistēmu (EDS) un Elektronisko muitas datu apstrādes sistēmu (EMDAS).
Līdz ar to precizējums ir tikai redakcionāls un neievieš jaunas prasības vai informācijas sniegšanas pienākumus, tādēļ administratīvās izmaksas neveidojas.

(2) Ar noteikumu projekta 7.punktu MK noteikumi Nr.499 tiek papildināti ar jaunu 3.3 punktu, kas paredz, kādā veidā persona regulas Nr. 2025/486) 1. panta 1. punktā noteiktajā elektroniskajā sistēmā – OIM reģistrā iesniedz iesniegumu atzītā OIM deklarētāja statusa saņemšanai, proti, personu autentificēšanai un piekļuves verificēšanai izmantojot Valsts ieņēmumu dienesta elektroniskās deklarēšanas sistēmu (EDS).
Noteikumu norma tvērums nesatur pienākumu personai iesniegt iesniegumu atzītā OIM deklarētāja statusa saņemšanai. Proti, norma nenosaka, ka personai jāiesniedz iesniegums OIM deklarētāja statusam, nenosaka jaunu informācijas sniegšanas pienākumu, kā arī nenosaka jaunu dokumentu veidu vai jaunas ziņas. Šāds pienākums noteikts regulas Nr. 2025/486 1. panta 1. punktā un regulas norma ir tieši piemērojama. Noteikumu norma tikai precizē tehnisko kārtību, kā persona autentificējas un verificē piekļuvi OIM reģistram, izmantojot VID EDS. VID EDS izmantošana ir jau esoša un obligāta – tā nerada jaunu slogu.

Līdz ar to noteikumu projekta 7.punkts neievieš jaunas prasības vai informācijas sniegšanas pienākumus, tādēļ administratīvās izmaksas neveidojas.

Atbilstoši administratīvā sloga noteikšanas rokasgrāmatā minētajam, administratīvās izmaksas rodas tikai tad, ja personai normatīvais akts uzliek pienākumu sagatavot, sniegt vai uzturēt informāciju valsts iestādēm vai trešajām personām. Tehniska autentifikācija sistēmā nav uzskatāma par informācijas sniegšanas pienākumu, jo tā nenozīmē informācijas sagatavošanu vai sniegšanu pēc būtības. Autentifikācija ir tikai piekļuves platformai nodrošināšanas mehānisms, identitātes apliecināšanas procedūra un sistēmas lietotāja drošas piekļuves kontrole.


(3) Ar noteikumu projekta 13.punktu un 14.punktu veikti tehniski precizējumi MK noteikumi Nr.499 14.2 punktā un 14.3 punktā, aktualizējot datu elementu apzīmējumus atbilstoši ES regulējumā noteiktajai terminoloģijai.
Šie grozījumi nemaina datu saturu, kas personai jāiesniedz; nepaplašina prasīto informāciju; neparedz jaunas darbības vai pienākumus personai; nedefinē jaunus informācijas sniegšanas pienākumus, kā arī neietekmē faktiskās procesuālās darbības, ko persona veic.
Tādējādi normas pēc būtības saglabājas nemainīgas — tiek aktualizēts tikai terminoloģisks apzīmējums, lai nodrošinātu atbilstību ES datu struktūrai un novērstu faktisku pretrunu starp nacionālo un ES tiesisko regulējumu.
Saskaņā ar paplašinātā standarta izmaksu modeļa (PSIM) rokasgrāmatu, administratīvais slogs rodas tikai tad, ja personai jāveic papildu administratīvās aktivitātes, kas citādi netiktu veiktas, piemēram, sagatavot jaunu informāciju, iesniegt papildu dokumentus, veikt aprēķinus vai sagatavot jaunas ziņas. Grozījumu gadījumā šādas izmaiņas nenotiek.
Tā kā datu apjoms un informācijas sniegšanas process paliek identisks, bet mainās tikai datu elementa nosaukums, netiek radīta jauna prasība sniegt, apkopot vai iesniegt citādu informāciju.

(4) Ar noteikumu projekta 16.punktu tiek svītrots MK noteikumu Nr.499 23.punkts, kas paredz ierobežojumu atzītā saņēmēja un atzītā nosūtītāja statusa izmantošanai. Proti, šobrīd atzītā nosūtītāja statusu un atzītā saņēmēja statusu liegts izmantot attiecībā uz stratēģiskas nozīmes precēm; radioaktīvām vielām, kodolmateriāliem un citiem jonizējošā starojuma avotiem; ozona slāni noārdošām vielām, kuru imports, eksports vai tranzīts ir aizliegts vai ierobežots saskaņā ar normatīvajiem aktiem; bīstamām ķīmiskām vielām, kuru imports, eksports vai tranzīts ir aizliegts vai ierobežots saskaņā ar normatīvajiem aktiem; narkotiskajām un psihotropajām vielām un zālēm, kas satur narkotiskās vai psihotropās vielas; Kimberli procesa sertifikācijas sistēmai pakļautiem neapstrādātiem dimantiem, kā arī citām precēm, kuru imports, eksports vai tranzīts ir aizliegts vai ierobežots saskaņā ar normatīvajiem aktiem.

 Ar noteikumu projekta 16. punktu svītrotais MK noteikumu Nr. 499 23. punkts nesatur informācijas sniegšanas pienākumu, bet gan nosaka ierobežojumus atzītā nosūtītāja un atzītā saņēmēja statusa izmantošanai noteiktām preču kategorijām. Ierobežojuma atcelšana neievieš jaunas prasības un nerada pienākumu sniegt papildu informāciju vai veikt papildu administratīvas aktivitātes. Atbilstoši paplašinātā standarta izmaksu modeļa metodoloģijai administratīvais slogs rodas tikai tad, ja normatīvais akts nosaka jaunu informācijas sniegšanas pienākumu vai jaunas obligātas administratīvas darbības. Tā kā grozījums šādus pienākumus neievieš, administratīvās izmaksas neveidojas.

(5) Ar noteikumu projekta 18.punktu veikti tehniski precizējumi MK noteikumi Nr.499 33.punktā, tiesiskās skaidrības nolūkā precīzāk nosakot, kurā sistēmā persona iesniedz iesniegumu atzītā uzņēmēja atļaujas saņemšanai. Ar grozījumiem netiek noteikts pienākums personai iesniegt iesniegumu, to jau paredz spēkā esošā MK noteikumu Nr.499 33.punkta norma un tas netiek mainīts. Līdz ar to, atbilstoši paplašinātā standarta izmaksu modeļa metodoloģijai administratīvais slogs rodas tikai tad, ja normatīvais akts nosaka jaunu informācijas sniegšanas pienākumu vai jaunas obligātas administratīvas darbības. Tā kā grozījums šādus pienākumus neievieš, administratīvās izmaksas neveidojas.
 
	Anotācija (ex-ante)
2. Tiesību akta projekta ietekmējamās sabiedrības grupas, ietekme uz tautsaimniecības attīstību un administratīvo slogu

	11.
	Noteikumu konsolidētā versija
 Muitas atļauju noteikumi
	Iebildums (TM - 13.02.2026.)
Noteikumu projekta 1. punkts paredz papildināt norādi uz Noteikumu Nr. 499 izdošanas tiesisko pamatu ar norādi uz Muitas likuma 25. panta otrās daļas 5. punktu un 25.2 panta ceturto un piekto daļu. Likumprojektu "Grozījumi Muitas likumā" (24-TA-2344) (turpmāk - likumprojekts), kas cita starpā paredz papildināt Muitas likumu ar 25. panta otrās daļas 5. punktu un 25.2 panta ceturto un piekto daļu, Ministru kabinets atbalstīja 2026. gada 27. janvārī (sk. Ministru kabineta 2026. gada 27. janvāra sēdes protokola Nr. 4 5. § 1. punktu). Atbilstoši Likumdošanas datu bāzei minētais likumprojekts nav iesniegts Saeimā.
Vēršam uzmanību, ka Valsts iestāžu juridisko dienestu vadītāju 2010. gada 12. marta sanāksmes protokola Nr. 2 1. § 8. punkts paredz, ka likumprojektā minētus noteikumu projektus izskata Valsts sekretāru sanāksmē, kad likumprojekts pieņemts otrajā lasījumā, savukārt Ministru kabinetā šādus noteikumu projektus izskata, kad likumprojekts pieņemts trešajā lasījumā. Ievērojot minēto, lūdzam virzīt noteikumu projektu saskaņošanai vienotajā tiesību aktu projektu izstrādes un saskaņošanas portālā pēc likumprojekta pieņemšanas Saeimā otrajā lasījumā.
Piedāvātā redakcija
-
	Ņemts vērā
Tā kā MK noteikumu projekta 3., 4., 5., 24. un 25.punktu redakcijas saistītas ar likumprojekta "Grozījumi Muitas likumā" (Nr.1214/Lp14) 11. un 12.pantu, ir būtiski ar deleģējumiem saistītās MK noteikumu normas saskaņot iepriekš, lai nepieciešamības gadījumā ir iespēja paspēt precizējumus iesniegt uz likumprojekta 3. lasījumu.
	Noteikumu konsolidētā versija
 Muitas atļauju noteikumi

	12.
	Noteikumu konsolidētā versija
1.9. nosacījumus un kārtību, kādā iesniedz Eiropas Parlamenta un Padomes 2023. gada 10. maija Regulas (ES) 2023/956, ar ko izveido oglekļa ievedkorekcijas mehānismu (turpmāk – regula Nr. 2023/956) 17.pantā noteiktā atzītā oglekļa ievedkorekcijas mehānisma (turpmāk – OIM) deklarētāja statusa iesniegumu; piešķir, groza un atsauc atzītā OIM deklarētāja statusu, kā arī izdod un paziņo lēmumu par atzītā OIM deklarētāja statusa piešķiršanu vai atsaukšanu.
 
	Iebildums (TM - 13.02.2026.)
Lūdzam precizēt noteikumu projekta 3. punktā piedāvāto Noteikumu Nr. 499 1.9. apakšpunktu atbilstoši likumprojekta 25. panta otrās daļas 5. punktā noteiktajam pilnvarojumam Ministru kabinetam.
Ministru kabineta 2009. gada 3. februāra noteikumu Nr. 108 "Normatīvo aktu projektu sagatavošanas noteikumi" (turpmāk – Noteikumi Nr. 108) 100. punkts noteic, ka Ministru kabineta noteikumu projekta 1. punktā secīgi raksta vārdus "noteikumi nosaka" un likumā noteikto pilnvarojumu Ministru kabinetam. Norādām, ka likumprojekta 25. panta otrās daļas 5. punkts paredz pilnvarojumu Ministru kabinetam noteikt Eiropas Parlamenta un Padomes 2023. gada 10. maija Regulā (ES) 2023/956, ar ko izveido oglekļa ievedkorekcijas mehānismu (turpmāk – regula 2023/956) minētā atzītā oglekļa ievedkorekcijas mehānisma (turpmāk – OIM) deklarētāja statusa iesnieguma iesniegšanas, atzītā OIM deklarētāja statusa piešķiršanas, grozījumu izdarīšanas un atsaukšanas nosacījumus un kārtību, kā arī lēmuma par atzītā OIM deklarētāja statusa piešķiršanu vai atsaukšanu izdošanas un paziņošanas nosacījumus un kārtību.
 
Piedāvātā redakcija
-
	Ņemts vērā
Noteikumu projekta 3. punktā minētais  MK noteikumu Nr. 499 1.9. apakšpunkts precizēts atbilstoši likumprojekta "Grozījumi Muitas likumā" (Nr.1214/Lp14)  25. panta otrās daļas 5. punktā noteiktajam pilnvarojumam Ministru kabinetam.
	Noteikumu konsolidētā versija
1.9. nosacījumus un kārtību, kādā iesniedz iesniegumu Eiropas Parlamenta un Padomes 2023. gada 10. maija Regulā (ES) 2023/956, ar ko izveido oglekļa ievedkorekcijas mehānismu (turpmāk – regula Nr. 2023/956) minētā atzītā oglekļa ievedkorekcijas mehānisma deklarētāja statusa (turpmāk – OIM deklarētāja statuss) piešķiršanai; piešķir, groza un atsauc atzītā OIM deklarētāja statusu, kā arī izdod un paziņo lēmumu par atzītā OIM deklarētāja statusa piešķiršanu, grozīšanu vai atsaukšanu. ".

	13.
	Noteikumu konsolidētā versija
3.2 Iesniegumu atzītā eksportētāja atļaujas saņemšanai, grozīšanai, apturēšanai un atcelšanai un ar to saistītos dokumentus Valsts ieņēmumu dienestā iesniedz, izmantojot Valsts ieņēmumu dienesta elektroniskās deklarēšanas sistēmu (EDS).
	Iebildums (TM - 13.02.2026.)
Lūdzam precizēt noteikumu projekta 6. punktā piedāvāto Noteikumu Nr. 499 3.2 punktu un noteikumu projekta 8. punktā piedāvāto Noteikumu Nr. 499 4.2 punktu atbilstoši Noteikumu Nr. 499 1.6. apakšpunktā noteiktajam.
Atbilstoši Noteikumu Nr. 499 1.6. apakšpunktam šie noteikumi nosaka kārtību, kādā izsniedz, groza, atceļ un anulē atzītā eksportētāja atļauju patstāvīgi deklarēt preču izcelsmi. Noteikumu projekta 6. punktā piedāvātais Noteikumu Nr. 499 3.2 punkts paredz iesnieguma atzītā eksportētāja atļaujas saņemšanai, grozīšanai, apturēšanai un atcelšanai iesniegšanas kārtību, savukārt noteikumu projekta 8. punktā piedāvātais Noteikumu Nr. 499 4.2 punkts paredz lēmuma par atzītā eksportētāja atļauju izsniegšanu, grozīšanu, apturēšanu, atjaunošanu, atcelšanu un anulēšanu paziņošanas kārtību. Vēršam uzmanību, ka atļaujas (administratīvā akta) apturēšana un anulēšana ir atšķirīgas procesuālās darbības, kas attiecīgi rada atšķirīgas tiesiskās sekas, tādējādi minētie jēdzieni ir nodalāmi un tie nevar tikt lietoti kā sinonīmi.
Piedāvātā redakcija
-
	Ņemts vērā
 Precizēts noteikumu projekta 6. punktā piedāvātais MK noteikumu Nr. 499 3.2 punkts un noteikumu projekta 8. punktā piedāvātais MK noteikumu Nr. 499 4.2 punkts atbilstoši MK noteikumu Nr. 499 1.6. apakšpunktā noteiktajam, proti, ka Ministru kabinets nosaka kārtību, kādā izsniedz, groza, atceļ un anulē atzītā eksportētāja atļauju patstāvīgi deklarēt preču izcelsmi.

Vienlaikus tiesiskās skaidrības nolūkā minētajos punktos precizēts atļaujas nosaukums, norādot tās pilno nosaukumu - atzītā eksportētāja atļauja patstāvīgi deklarēt preču izcelsmi.
	Noteikumu konsolidētā versija
3.2 Iesniegumu atzītā eksportētāja atļaujas patstāvīgi deklarēt preču izcelsmi saņemšanai, grozīšanai un atcelšanai un ar to saistītos dokumentus Valsts ieņēmumu dienestā iesniedz, izmantojot Valsts ieņēmumu dienesta elektroniskās deklarēšanas sistēmu (EDS).

	14.
	Noteikumu konsolidētā versija
33. Lai saņemtu atzītā uzņēmēja atļauju, uzņēmējs iesniedz iesniegumu šo noteikumu 3.1 punktā minētajā sistēmā.
	Iebildums (TM - 13.02.2026.)
Lūdzam precizēt noteikumu projekta 18. un 19. punktā piedāvāto Noteikumu Nr. 499 33. un 37. punktu, norādot, kurā elektroniskajā sistēmā šajos punktos minētais iesniegums iesniedzams.  
Vēršam uzmanību, ka Noteikumu Nr. 499 3.1 punktā norādītas divas elektroniskās sistēmas – Komisijas 2015. gada 24. novembra Īstenošanas regulas (ES) Nr. 2015/2447, ar ko paredz sīki izstrādātus noteikumus, kas vajadzīgi, lai īstenotu konkrētus noteikumus Eiropas Parlamenta un Padomes Regulā (ES) Nr. 952/2013, ar ko izveido Savienības Muitas kodeksu (turpmāk - regula Nr. 952/2013), 30. panta 1. punktā noteiktā elektroniskā sistēma un Valsts ieņēmumu dienesta elektroniskā deklarēšanas sistēma (EDS). Papildus norādām, ka Noteikumu Nr. 499 3.1 punktā pieteikts Komisijas 2015. gada 24. novembra Īstenošanas regulas (ES) Nr. 2015/2447, ar ko paredz sīki izstrādātus noteikumus, kas vajadzīgi, lai īstenotu konkrētus noteikumus Eiropas Parlamenta un Padomes Regulā (ES) Nr. 952/2013, ar ko izveido Savienības Muitas kodeksu, 30. panta 1. punktā noteiktā elektroniskā sistēmas saīsinājums – "AEO sistēma". Ja noteikumu projekta 18. un 19. punktā piedāvātais Noteikumu Nr. 499 33. un 37. punkts attiecināms uz AEO sistēmu, aicinām iekšējās atsauces vietā izmantot pieteikto saīsinājumu.
Piedāvātā redakcija
-
	Ņemts vērā
-
	Noteikumu konsolidētā versija
33. Lai saņemtu atzītā uzņēmēja atļauju, uzņēmējs iesniedz iesniegumu šo noteikumu 3.1 punktā minētajā AEO sistēmā.

	15.
	Noteikumu konsolidētā versija
74.2 Lai saņemtu atzītā OIM deklarētāja statusu, persona iesniedz iesniegumu šo noteikumu 3.3 punktā minētajā OIM reģistrā.
	Iebildums (TM - 13.02.2026.)
Lūdzam svītrot noteikumu projekta 22. punktā piedāvāto Noteikumu Nr. 499 74.2 punktu, atbilstoši precizējot noteikumu projekta 22. punktā ietvertās iekšējās atsauces.
Vēršam uzmanību, ka noteikumu projekta 7. punktā piedāvātais Noteikumu Nr. 499 3.3 punkts jau noteic, ka iesniegumu atzītā OIM deklarētāja statusa saņemšanai un ar to saistītos dokumentus persona iesniedz Komisijas 2025. gada 17. marta Īstenošanas Regulas (ES) 2025/486, ar ko paredz noteikumus par Eiropas Parlamenta un regulas 2023/956 piemērošanu attiecībā uz nosacījumiem un procedūrām, kas skar atzītā OIM deklarētāja statusu 1. panta 1. punktā noteiktajā elektroniskajā sistēmā – OIM reģistrā. Noteikumu Nr. 108 3.3. apakšpunkts noteic, ka normatīvā akta projektā neietver normas, kas dublē pašā normatīvā akta projektā ietverto normatīvo regulējumu.
Piedāvātā redakcija
-
	Ņemts vērā
74.2 punkts svītrots.

Regulas Nr.2023/956 5.panta 1.punkts paredz, ka ikviens importētājs, kas ir iedibināts dalībvalstī, pirms preču importēšanas Savienības muitas teritorijā iesniedz pieteikumu atzītā OIM deklarētāja statusa iegūšanai (“atzīšanas pieteikums”).

Regulas Nr.2023/956 5.panta 3.punkts paredz, ka atzīšanas pieteikumu iesniedz, izmantojot OIM reģistru.

MK noteikumu Nr.74.2 punkts (VSS izsludinātajā redakcijā) nosaka, ka atzītā OIM deklarētāja statusa saņemšanai, persona iesniedz iesniegumu šo noteikumu 3.3 punktā minētajā OIM reģistrā.
Tā kā  regulas Nr.2023/956 5.panta 1.punkts jau paredz pienākumu iesniegt iesniegumu atzītā OIM deklarētāja statusa saņemšanai un regulas Nr.2023/956 5.panta 3.punkts paredz, ka iesniegumu iesniedz OIM reģistrā, tiek svītrots noteikumu 74.2 punkts.

Kārtība, kādā iesniedz iesniegumu atzītā OIM deklarētāja statusa piešķiršanai, paredzēta noteikumu projekta 3.3 punktā, nosakot, ka, lai iesniegtu iesniegumu atzītā OIM deklarētāja statusa saņemšanai, grozīšanai un atsaukšanai un ar to saistītos dokumentus OIM reģistrā, personu autentificēšanai un piekļuves verificēšanai nepieciešams izmantot Valsts ieņēmumu dienesta elektroniskās deklarēšanas sistēmu (EDS). 
 
	Noteikumu konsolidētā versija
-

74.2 Lai saņemtu atzītā OIM deklarētāja statusu, persona iesniedz iesniegumu šo noteikumu 3.3 punktā minētajā OIM reģistrā.
	Iebildums (TM - 13.02.2026.)
Lūdzam pārskatīt un precizēt noteikumu projektu, nedublējot Eiropas Parlamenta un Padomes 2023. gada 10. maija Regulas (ES) 2023/956, ar ko izveido oglekļa ievedkorekcijas mehānismu, prasības, piemēram, 5. panta 1., 3. punktu, 5. panta 7. punktu un 17. panta 1. punktu.
Skaidrojam, ka saskaņā ar Līguma par Eiropas Savienības darbību 288. panta otro daļu "regulas ir vispārpiemērojamas. Tās uzliek saistības kopumā un ir tieši piemērojamas visās dalībvalstīs." Regulas ir aizliegts pārņemt nacionālajos tiesību aktos un tās automātiski kļūst par nacionālās tiesību sistēmas sastāvdaļu. Regulu pārņemšanas aizliegums ir noteikts Eiropas Savienības Tiesas spriedumā lietā Nr. 39/72 Komisija pret Itāliju, kur tiesa noteica, ka regula automātiski ir nacionālās tiesiskās sistēmas sastāvdaļa. Tādēļ ir prettiesiski tādi nacionālie regulas normas īstenošanas mehānismi, kas rada šķēršļus regulas tiešam efektam un apdraud vienlaicīgu un vienādu tās piemērošanu Eiropas Savienībā, bet tai pašā laikā ir jānodrošina to tiešā piemērošana katrā dalībvalstī. Tas nozīmē, ka dalībvalstij ir pienākums nodrošināt tādu normatīvo bāzi, lai regulas būtu iespējams tieši piemērot. Tātad, dalībvalsts izstrādā tiesību aktus regulas piemērošanai tikai gadījumos, ja regulā ir tieši paredzēts dalībvalstij kāds konkrēts pienākums, piemēram, jānosaka kompetentā vai atbildīgā iestāde, jāparedz sankcijas vai sods par regulas normu pārkāpumu vai nepildīšanu, jānosaka administratīvā procedūra regulā noteikto pasākumu īstenošanai u.tml. Konkrētajā gadījumā saskaņā ar minētās regulas 11. pantu katra dalībvalsts izraugās kompetento iestādi šajā regulā noteikto funkciju un pienākumu veikšanai, informē par to Komisiju un nodrošina, ka kompetentajai iestādei ir visas pilnvaras, kas nepieciešamas minēto funkciju un pienākumu veikšanai, tomēr no minētā neizriet, ka noteikumu projektā jāpārraksta norādītās regulas prasības, bet gan jānoteic kompetentā iestāde, ja tas jau nav izdarīts likumprojektā, un jāparedz tās pilnvaras, ko iespēju robežās nepieciešams veikt, izdarot atsauces uz konkrētajām minētās regulas vienībām, lai izvairītos no regulas prasību interpretēšanas.
Kā arī lūdzam papildināt noteikumu projekta anotācijas 5.4. sadaļas 1. tabulu, skaidrojot arī citu minētās regulas prasību ieviešanu noteikumu projektā, jo, kā izriet no iepriekš minētā, faktiski noteikumu projekta mērķis ir ieviest vairākas regulas vienības, ne vien 17. panta 1. punktu.
Piedāvātā redakcija
-
	Ņemts vērā
Pārskatītas un, kur tas nepieciešams, precizētas noteikumu projekta normas.
Muitas likuma 25. pantā 1.1 daļa paredz, ka Valsts ieņēmumu dienests piešķir OIM deklarētāja statusu.
Muitas likuma 25.panta otrās daļas 5. punkts dod deleģējumu MK noteikt:
- nosacījumus un kārtību, kādā iesniedz iesniegumu atzītā OIM deklarētāja statusa piešķiršanai;
- nosacījumus un kārtību, kādā piešķir, groza un atsauc atzītā OIM deklarētāja statusu;
- nosacījumus un kārtību, kādā izdod un paziņo lēmumu par atzītā OIM deklarētāja statusa piešķiršanu, grozīšanu vai atsaukšanu.

(1) Regulas Nr.2023/956 5.panta 1.punkts paredz, ka ikviens importētājs, kas ir iedibināts dalībvalstī, pirms preču importēšanas Savienības muitas teritorijā iesniedz pieteikumu atzītā OIM deklarētāja statusa iegūšanai (“atzīšanas pieteikums”).
Regulas Nr.2023/956 5.panta 3.punkts paredz, ka atzīšanas pieteikumu iesniedz, izmantojot OIM reģistru.
MK noteikumu Nr.74.2 punkts nosaka, ka atzītā OIM deklarētāja statusa saņemšanai, persona iesniedz iesniegumu šo noteikumu 3.3 punktā minētajā OIM reģistrā (redakcijā, kas bija izsludināta VSS).
Tā kā  regulas Nr.2023/956 5.panta 1.punkts jau paredz pienākumu iesniegt iesniegumu atzītā OIM deklarētāja statusa saņemšanai un regulas Nr.2023/956 5.panta 3.punkts paredz, ka iesniegumu iesniedz OIM reģistrā, tiek svītrots noteikumu 74.2 punkts.

Kārtība, kādā iesniedz iesniegumu atzītā OIM deklarētāja statusa piešķiršanai, paredzēta noteikumu projekta 3.3 punktā, nosakot, ka, lai iesniegtu iesniegumu atzītā OIM deklarētāja statusa saņemšanai, grozīšanai un atsaukšanai un ar to saistītos dokumentus OIM reģistrā, personu autentificēšanai un piekļuves verificēšanai nepieciešams izmantot Valsts ieņēmumu dienesta elektroniskās deklarēšanas sistēmu (EDS). 

(2) Regulas Nr.2023/956 17.panta 1.punkts paredz, ka, ja atzīšanas pieteikums ir iesniegts saskaņā ar 5. pantu, tās dalībvalsts kompetentā iestāde, kurā pieteikuma iesniedzējs ir iedibināts, piešķir atzītā OIM deklarētāja statusu, ja ir izpildīti šā panta 2. punktā izklāstītie kritēriji. Atzītā OIM deklarētāja statusu atzīst visās dalībvalstīs.
Precizēts MK noteikumu 74.2 punkts (iepriekš 74.3 punkts)  paredzot, ka VID pēc  regulas Nr. 2023/956 5.panta 1.punktā  minētā iesnieguma saņemšanas izvērtē personas atbilstību regulas Nr. 2023/956 17. pantā noteiktajiem kritērijiem un pieņem lēmumu piešķirt atzītā OIM deklarētāja statusu vai pieņem lēmumu par atteikumu piešķirt atzītā OIM deklarētāja statusu. 

Minētā norma izpilda Muitas likumā doto deleģējumu MK noteikt nosacījumus un kārtību, kādā VID piešķir atzītā OIM deklarētāja statusu, proti, pēc personas atbilstības regulas Nr. 2023/956 17.pantā noteiktajiem kritērijiem izvērtēšanas pieņem attiecīgu lēmumu. Ņemot vērā minētos apsvērumus, Finanšu ministrijas ieskatā netiek dublētas Regulas Nr.2023/956 17.panta 1. punkta normas.

(3) Regulas Nr.2023/956 5.panta 7.punkts paredz, ka atzītais OIM deklarētājs nekavējoties ar OIM reģistra starpniecību informē kompetento iestādi par visām izmaiņām saskaņā ar šā panta 5. punktu sniegtajā informācijā, kuras radušās pēc tam, kad atbilstīgi 17. pantam ir pieņemts lēmums, ar ko piešķir atzītā OIM deklarētāja statusu, un kuras var ietekmēt minēto lēmumu vai saskaņā ar to piešķirtās atzīšanas saturu.

Precizētais noteikumu 74.3 punkts (iepriekš 74.4 punkts) paredz, ka noteikumu 74.2 punktā minētā statusa turētājs par visām izmaiņām regulas Nr. 2023/956 5.panta 1.punktā minētajā iesniegumā norādītajās ziņās, izmantojot noteikumu 3.3 punktā minēto sistēmu, informē VID piecu darbdienu laikā no izmaiņu rašanās dienas. Ja nepieciešams, VID izdara grozījumus atzītā OIM deklarētāja statusā. 

Minētā norma, atbilstoši Muitas likumā dotajam deleģējumam MK noteikt nosacījumus un kārtību, kādā groza atzītā OIM deklarētāja statusu, paredz, ka persona par izmaiņām paziņo OIM reģistrā, piekļuvei izmantojot VID elektroniskās deklarēšanas sistēmu (EDS) (atsauce uz noteikumu 3.3 punktu) un nosaka termiņu, kādā par izmaiņām jāinformē VID – piecas darbdienas.
Ņemot vērā minētos apsvērumus, Finanšu ministrijas ieskatā netiek dublētas Regulas Nr.2023/956 5.panta 7. punkta normas.

Papildus, atbilstoši iebildumā minētajam, papildināt noteikumu projekta anotācijas 5.4. sadaļas 1. tabula.
 
	Noteikumu konsolidētā versija
-

	17.
	Noteikumu konsolidētā versija
74.61. persona atbilst regulas Nr. 952/2013 39. panta a) punkta prasībām;
 
	Iebildums (TM - 13.02.2026.)
Vēršam uzmanību, ka regulas Nr. 952/2013 18. panta 3. punkts paredz, ka dalībvalstis saskaņā ar Savienības tiesību aktiem var paredzēt nosacījumus, ar kādiem pārstāvis muitā var sniegt pakalpojumus dalībvalstī, kurā tas veic uzņēmējdarbību. Tomēr, neskarot to, ka attiecīgā dalībvalsts var piemērot mazāk stingrus kritērijus, pārstāvis muitā, kurš atbilst 39. panta "a" līdz "d" apakšpunktā izklāstītajiem kritērijiem, ir tiesīgs šādus pakalpojumus sniegt dalībvalstī, kas nav dalībvalsts, kurā tas veic uzņēmējdarbību. Saistībā ar minēto lūdzam papildināt noteikumu projekta anotāciju ar pamatojumu par konkrēto noteikumu projekta 23. punktā minēto kritēriju atbilstību Eiropas Savienības tiesību aktiem, kā arī skaidrojumu par to, vai minētie kritēriji ir mazāk stingri, nekā iepriekš norādītajā 39. panta "b" līdz "d" apakšpunktā izklāstītie kritēriji. Ja attiecīgu skaidrojumu nav iespējams sniegt, aicinām noteikumu projekta 23. punktā minētos kritērijus aizstāt ar atsauci uz izņēmumu, kas minēts regulas 18. panta 3. punkta otrajā teikumā.
Piedāvātā redakcija
-
	Nav ņemts vērā
Regulas Nr.952/2013 18. panta 3. punkta otrais teikums nosaka kritērijus personai, kura sniedz pakalpojumus citā dalībvalstī (ne tajā, kurā tā reģistrēta) un attiecīgi tas nav šo noteikumu regulējuma priekšmets.

Kritērijs “personai nav nodokļu parāda, kas pārsniedz 150 euro, izņemot gadījumus, kad attiecīgo nodokļu maksājumu samaksas termiņi nodokļu reglamentējošos normatīvajos aktos noteiktajā kārtībā ir pagarināti, sadalīti termiņos, atlikti vai atkārtoti sadalīti termiņos vai attiecībā uz kuriem ir noslēgts vienošanās līgums, vai pieņemts lēmums par nokavēto nodokļa maksājumu labprātīgu izpildi un persona pilda minētās nodokļa parāda saistības” faktiski ir mazāk stingrs attiecībā uz nodokļu parāda summu, bet stingrāks attiecībā uz nodokļu veidiem – saskaņā ar regulas Nr. 952/2023 39. panta “c” punktu vērā ir ņemams tikai nodoklis, ko iekasē preču ievešanas vai izvešanas brīdī vai saistībā ar preču ievešanu un izvešanu.
	Noteikumu konsolidētā versija
74.51. persona atbilst regulas Nr. 952/2013 39. panta a) punkta prasībām;
 

	18.
	Noteikumu konsolidētā versija
74.61. persona atbilst regulas Nr. 952/2013 39. panta a) punkta prasībām;
 
	Iebildums (TM - 13.02.2026.)
Lūdzam salāgot noteikumu projekta 23. punktu ar noteikumu projekta pielikumā minēto, jo attiecīgā regula paredz, ka: "nav tiesību aktu muitas jomā un nodokļu noteikumu nopietnu vai atkārtotu pārkāpumu", savukārt pielikumā norādīts vienīgi uz nopietniem muitas vai nodokļu noteikumu pārkāpumiem.
Piedāvātā redakcija
-
	Ņemts vērā
Atbilstoši Tieslietu ministrijas priekšlikumam pielikumā esošā informācija iekļauta noteikumu 74.7 punktā.
Noteikumu 74.5 1.punkts salāgots ar noteikumu 74.7.4.1.punktu.
	Noteikumu konsolidētā versija
74.51. persona atbilst regulas Nr. 952/2013 39. panta a) punkta prasībām;
 

	19.
	Noteikumu konsolidētā versija
74.9 Valsts ieņēmumu dienests pieņem lēmumu par personas iekļaušanu Reģistrā, ja ir izpildīti šo noteikumu 74.6 un 74.7 punkta nosacījumi.
	Iebildums (TM - 13.02.2026.)
Lūdzam svītrot noteikumu projekta 23. punktā piedāvāto Noteikumu Nr. 499 74.9 punktu.
Vēršam uzmanību, ka noteikumu projekta 23. punktā piedāvātais Noteikumu Nr. 499 74.6 punkts jau noteic, ka Valsts ieņēmumu dienests reģistrē personu Pārstāvju muitā pakalpojumu sniedzēju reģistrā, ja uz personu ir attiecināmi šajā punktā noteiktie nosacījumi. Noteikumu Nr. 108 3.3. apakšpunkts noteic, ka normatīvā akta projektā neietver normas, kas dublē pašā normatīvā akta projektā ietverto normatīvo regulējumu.
 
Piedāvātā redakcija
-
	Ņemts vērā
Svītrots noteikumu projekta 23. punktā piedāvātais noteikumu Nr. 499 74.9 punkts.
	Noteikumu konsolidētā versija
-

	20.
	Noteikumu konsolidētā versija
4.3 Valsts ieņēmumu dienests lēmumus par atzītā OIM deklarētāja statusa piešķiršanu un atsaukšanu izdod (pieņem) un paziņo OIM reģistrā.
	Priekšlikums (TM - 13.02.2026.)
Atbilstoši juridiskās tehnikas prasībām normatīvajā aktā nelieto sinonīmus un vienu lietu konsekventi sauc vienā un tajā pašā vārdā, tādēļ lūdzam, piemēram, svītrot vārdu "pieņem". Līdzīgi lūdzam noteikumu projekta pielikumā svītrot norādi uz muitošanas speciālistiem, nepieciešamības gadījumā prasību, ka attiecīgajām personām jābūt muitošanas speciālistiem ietverot noteikumu projekta 23. punktā.
Piedāvātā redakcija
-
	Ņemts vērā
-
	Noteikumu konsolidētā versija
4.3 Valsts ieņēmumu dienests lēmumus par atzītā OIM deklarētāja statusa piešķiršanu, grozīšanu un atsaukšanu izdod un paziņo OIM reģistrā.

	21.
	Noteikumu konsolidētā versija
4.3 Valsts ieņēmumu dienests lēmumus par atzītā OIM deklarētāja statusa piešķiršanu un atsaukšanu izdod (pieņem) un paziņo OIM reģistrā.
	Priekšlikums (TM - 13.02.2026.)
Aicinām norādīt arī uz grozīšanu vai skaidrot, kādēļ tas nav nepieciešams noteikumu projekta anotācijā.
Piedāvātā redakcija
-
	Ņemts vērā
Ar 02.04.2026. vēstuli Nr.4.1-11/5/969 Finanšu ministrija ir iesniegusi priekšlikumus likumprojekta "Grozījumi Muitas likumā" (Nr.1214/Lp14) 2.lasījumam, lūdzot izteikt likumprojekta 11. pantā iekļauto Muitas likuma 25. panta otrās daļas 5. punktu  šādā redakcijā:
“5) nosacījumus un kārtību, kādā iesniedz iesniegumu atzītā OIM deklarētāja statusa piešķiršanai, piešķir, groza un atsauc atzītā OIM deklarētāja statusu, kā arī izdod un paziņo lēmumu par atzītā OIM deklarētāja statusa piešķiršanu, grozīšanu vai atsaukšanu.
 
	Noteikumu konsolidētā versija
4.3 Valsts ieņēmumu dienests lēmumus par atzītā OIM deklarētāja statusa piešķiršanu, grozīšanu un atsaukšanu izdod un paziņo OIM reģistrā.

	22.
	Noteikumu konsolidētā versija
14.21. ja deklarē akcīzes preces muitas procedūrai – uzglabāšana muitas noliktavā –, uzskaitē iekļauj datu elementus 18 04 000 000 (bruto svars) un 18 09 060 000 (preču kods – nacionālais papildu kods), aizstājot tos ar attiecīgajiem 10 ciparu numerācijas kodiem atbilstoši regulas Nr.2015/2446 prasībām;
	Priekšlikums (TM - 13.02.2026.)
Lūdzam izvērtēt un konkrētajā gadījumā, kā arī citos līdzīgos gadījumos norādīt atsauci uz konkrētu attiecīgās regulas vienību vai vienībām, kas paredz atbilstošas prasības, tādējādi atvieglojot noteikumu projekta piemērošanu praksē.
Piedāvātā redakcija
-
	Nav ņemts vērā
MK noteikumu Nr.499 14.2 punkta ievaddaļā minēta attiecīgā regulas vienība - regulas Nr. 2015/2446 B pielikuma 3. nodaļas 1. iedaļas I1 slejā noteiktās datu prasības.
	Noteikumu konsolidētā versija
14.21. ja deklarē akcīzes preces muitas procedūrai – uzglabāšana muitas noliktavā –, uzskaitē iekļauj datu elementus 18 04 000 000 (bruto svars) un 18 09 060 000 (preču kods – nacionālais papildu kods), aizstājot tos ar attiecīgajiem 10 ciparu numerācijas kodiem atbilstoši regulas Nr.2015/2446 prasībām;

	23.
	Noteikumu konsolidētā versija
74.62. personai nav nodokļu parāda, kas pārsniedz 150 euro (izņemot gadījumus, kad attiecīgo nodokļu maksājumu samaksas termiņi nodokļu reglamentējošos normatīvajos aktos noteiktajā kārtībā ir pagarināti, sadalīti termiņos, atlikti vai atkārtoti sadalīti termiņos vai attiecībā uz kuriem ir noslēgts vienošanās līgums) vai pieņemts lēmums par nokavēto nodokļa maksājumu labprātīgu izpildi un persona pilda minētās nodokļa parāda saistības;
 
	Priekšlikums (TM - 13.02.2026.)
Lūdzam svītrot pieturzīmi iekavas, jo tās nav nepieciešamas.
Piedāvātā redakcija
-
	Ņemts vērā
-
	Noteikumu konsolidētā versija
74.52. personai nav nodokļu parāda, kas pārsniedz 150 euro, izņemot gadījumus, kad attiecīgo nodokļu maksājumu samaksas termiņi nodokļu reglamentējošos normatīvajos aktos noteiktajā kārtībā ir pagarināti, sadalīti termiņos, atlikti vai atkārtoti sadalīti termiņos vai attiecībā uz kuriem ir noslēgts vienošanās līgums, vai pieņemts lēmums par nokavēto nodokļa maksājumu labprātīgu izpildi un persona pilda minētās nodokļa parāda saistības;
 

	24.
	Noteikumu konsolidētā versija
74.7 Šo noteikumu 74.6 punktā minētie nosacījumi ir izpildīti, ja pārstāvja muitā pakalpojumu sniedzējs ir atzītā uzņēmēja, atzītā nosūtītāja, atzītā saņēmēja, vispārējā galvojuma atļaujas turētājs, vai ir tiesīgs sniegt pārstāvja muitā pakalpojumus saskaņā ar tiesību aktiem, kādi noteikti Eiropas Savienības dalībvalstī, kurā pārstāvja muitā pakalpojumu sniedzējs ir reģistrēts.
 
	Priekšlikums (TM - 13.02.2026.)
Aicinām redakcionāli precizēt un papildināt ar vārdu "citā" pēc vārdiem "kādi noteikti".
Piedāvātā redakcija
-
	Nav ņemts vērā
Finanšu ministrijas ieskatā vārda “citā” iekļaušana mainītu normas saturu un radītu nevajadzīgu neskaidrību. Esošā redakcija jau skaidri nosaka, ka piemērojami ir tie tiesību akti, kādi noteikti Eiropas Savienības dalībvalstī, kurā pārstāvja muitā pakalpojumu sniedzējs ir reģistrēts. Tādējādi norāde uz konkrēto dalībvalsti jau ir ietverta, un papildus vārds “citā” radītu maldinošu iespaidu, ka runa ir par kādu citu dalībvalsti, nevis reģistrācijas valsti. Tāpēc redakcionālais labojums nav nepieciešams un neatbilst normas jēgai.
	Noteikumu konsolidētā versija
74.6 Šo noteikumu 74.5 punktā minētie nosacījumi ir izpildīti, ja pārstāvja muitā pakalpojumu sniedzējs ir atzītā uzņēmēja, atzītā nosūtītāja, atzītā saņēmēja, vispārējā galvojuma atļaujas turētājs, vai ir tiesīgs sniegt pārstāvja muitā pakalpojumus saskaņā ar tiesību aktiem, kādi noteikti Eiropas Savienības dalībvalstī, kurā pārstāvja muitā pakalpojumu sniedzējs ir reģistrēts.
 

	25.
	Noteikumu konsolidētā versija
74.9 Valsts ieņēmumu dienests pieņem lēmumu par personas iekļaušanu Reģistrā, ja ir izpildīti šo noteikumu 74.6 un 74.7 punkta nosacījumi.
	Priekšlikums (TM - 13.02.2026.)
Lūdzam aizstāt vārdu "un" ar vārdu "vai". Norādām, ka saiklis "un" ir kumulatīvs nosacījums, kura lietošanas gadījumā ir jāiestājas visiem noteikumu projektā minētajiem priekšnosacījumiem. Savukārt saiklis "vai" ir alternatīvs nosacījums, kura lietošana nosaka tikai viena priekšnosacījuma iestāšanās nepieciešamību. Ņemot vērā šo atšķirību, konkrētajā gadījumā nav pamatoti prasīt abu konkrēto punktu izpildi vienlaikus, jo pēdējais no punktiem paredz prezumpciju.
Piedāvātā redakcija
-
	Ņemts vērā
Noteikumu 74.9 punkts svītrots.
	Noteikumu konsolidētā versija
-

	26.
	Noteikumu konsolidētā versija
74.121. EORI numuru;
 
	Priekšlikums (TM - 13.02.2026.)
Lūdzam Noteikumos Nr. 499 atrunāt saīsinājumu attiecīgajam numuram pirmajā vietā šajos noteikumos, kur attiecīgais saīsinājums tiek lietots. Vienlaikus vēršam uzmanību, ka atbilstoši juridiskās tehnikas prasībām saīsinājumā abreviatūras neizmanto. Saīsinājumā pieļaujams izmantot vispārzināmas abreviatūras.
Piedāvātā redakcija
-
	Ņemts vērā
Vienlaikus precizējumus nepieciešams veikt arī MK noteikumu Nr.499 71.1.2.punktā, EORI numuru aizstājot ar  reģistrācijas un identifikācijas numuru (EORI numurs), atbilstoši Muitas likuma 6.panta 1.punktam.
	Noteikumu konsolidētā versija
74.111. reģistrācijas un identifikācijas numuru (EORI numuru);
 

	27.
	Noteikumu konsolidētā versija
74.121. EORI numuru;
 
	Priekšlikums (TM - 13.02.2026.)
Vēršam uzmanību, ka noteikumu projekta pielikumā nodokļu maksātāja reģistrācijas kods un EORI numurs ir norādītas kā alternatīvas, kuras norādāmas iesniegumā, jo starp attiecīgo kodu un numuru lietota pieturzīme "/", savukārt publicējams ir gan šis kods, gan numurs.  Ievērojot minēto, ja iesniegumā nepieciešams norādīt gan minēto kodu, gan numuru, lūdzam atbilstoši tehniski precizēt noteikumu projekta pielikumu, aizstājot minēto pieturzīmi ar saikli "un".
Piedāvātā redakcija
-
	Ņemts vērā
-
	Noteikumu konsolidētā versija
74.111. reģistrācijas un identifikācijas numuru (EORI numuru);
 

	28.
	Noteikumu konsolidētā versija
 Pielikums
	Priekšlikums (TM - 13.02.2026.)
Vēršam uzmanību, ka Valsts iestāžu juridisko dienestu vadītāju 2019. gada 14. novembra sanāksmē tika nolemts (protokols Nr. 3 2. §), ka ir izvērtējama iespēja noteikumu projektā noteikt tikai veidlapā iekļaujamās informācijas saturu un apjomu, savukārt veidlapas dizainu un formu kā ilustratīvu materiālu publicēt ministrijas tīmekļa vietnē vai vietnē, kur piedāvā e-pakalpojumu, ņemot par piemēru Komerclikumā ietverto regulējumu attiecībā uz Uzņēmumu reģistra veidlapām. Pretējā gadījumā nepieciešams anotācijā pamatot, kāpēc tieši šādas veidlapas un šādā formātā ir nepieciešams noteikt Ministru kabinetam. Tādēļ aicinām sniegt attiecīgu skaidrojumu anotācijā vai precizēt noteikumu projektu.
 
Piedāvātā redakcija
-
	Ņemts vērā
Veidlapā iekļaujamā informācija ietverta noteikumu projektā - noteikumu 74.7 punkts.
	Noteikumu konsolidētā versija
-



